Europeana

Europeana je digitálna knižnica, ktorá umožňuje širokej verejnosti prezerať si digitálne zdroje z európskych múzeí, knižníc, archívov a audiovizuálnych zbierok. Portál Europeana.eu bol spustený 20. novembra 2008 Viviane Redingovou, eurokomisárkou pre informačnú spoločnosť a médiá.

Projekt je realizovaný centrálnym tímom, sídliacim v národnej knižnici Holandska - Koninklijke Bibliotheek. Europeana je internetový portál, ktorý funguje ako rozhranie k miliónom kníh, obrazov, filmov, múzejných predmetov a archívnych záznamov v celej Európe. Do Europeanei prispieva viac ako 2000 inštitúcií. (Louvre či British Library až po regionálne archívy a miestne múzeá Európskej únie). Umožňuje prístup k rôznym typom obsahu (digitálne objekty nie sú uložené na centrálnom počítači, ale zostávajú v jednotlivých inštitúciách). Europeana zhromažďuje kontextové informácie (metadáta) o položkách, vrátane malého obrázku. Pre prístup k celému obsahu, musíte prejsť na pôvodný web, ktorý obsah drží.

 Dejiny 
Projekt Europeana bol spustený v roku 2008 s cieľom sprístupniť verejnosti európske kultúrne dedičstvo a je financovaný zo zdrojov Európskej komisie. Europeana buduje na skúsenostiach z projektu Európska knižnica (ang. The European Library).

 Charakteristika 
Do digitálnej knižnice prispelo svojimi zbierkami okolo 1500 inštitúcií, k tým známejším patrí Britské múzeum, Louvre v Paríži a Rijksmuseum v Amsterdame. Europeana momentálne obsahuje viac ako 15 miliónov digitálnych zdrojov, ktoré zahrňujú:
 Obrázky – maľby, kresby, mapy, fotografie a obrázky muzeálnych objektov.
 Texty – knihy, noviny, listy, denníky a archívne dokumenty.
 Zvuky – hudba a hovorené slovo z magnetických diskov, pások, optických diskov a rádiového vysielania.
 Videá – filmy, správy a televízne vysielania.

 Stratégia 
Vo svojom strategickom pláne na roky 2011-2015,  ktorý bol uverejnený v januári 2011, Europeana načrtáva štyri strategické stopy, ktoré budú formovať jej ďalší rozvoj:
 Spájať - vybudovať otvorený dôveryhodný zdroj pre európske kultúrne a vedecké dedičstvo.
 Uľahčiť - podporovať sektor kultúrneho a vedeckého dedičstva  prostredníctvom prenášania a inovovania vedomostí.
 Distribuovať - vyrobiť dedičstvo dostupné pre používateľov kdekoľvek a kedykoľvek.
 Zapojiť - rozvíjať nové možnosti pre užívateľov, aby sa mohli podieľať  na ich kultúrnom a vedeckom dedičstve.

 Projekty 

Časť projektov v rámci Europeany:

 LoCloud - zhromažďuje digitálne archívy malých a stredne veľkých múzeí pre potreby Europeany.
 Europeana v1.0 - rozvíja plne funkčnú webstránku Europeany.
 ASSETS - smeruje k zlepšeniu použiteľnosti Europeany.
  ATHENA - cieľom je zber digitálneho obsahu múzeí a jeho umiestnenie v Europeane.
 CARARE - prináša digitálne dáta z oblasti archeológie a historických stavieb užívateľom Europeany.
 Digitising Contemporary Art (DCA)
 Europeana content – pridáva zvukový materiál Europeane.
 Europeana Film Gateway (EFG)
 Europeana Libraries – pridajú vyše 5 miliónov digitálnych objektov do Europeany z 19 európskych hlavných výskumných a univerzitných knižníc.
 Europeana Local - prináša obsah z regionálnych a lokálnych prameňov.
 EURO–Photo - digitalizuje fotografie zo spravodajských agentúr. 
 EUscreen – prispieva televíznym materiálom do Europeany.
 JUDAICA Europeana -  moniturujú židovský prínos do európskeho  kultúrneho dedičstva.
 Natural Europe -  spája digitálne zbierky z prírodovedných múzeí.
 OpenUP! - prináša Európske prírodné dedičstvo do Europeany.
 The European Library - zhromažďuje zdroje národných knižníc.

 Externé odkazy 
 Europeana - domovská stránka

Kategória:Digitálne knižnice
Kategória:Kultúrna politika Európskej únie